Document ID: 32009D0761

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Οκτωβρίου 2009
για την τροποποίηση της απόφασης 2003/467/ΕΚ όσον αφορά την κήρυξη της Σκωτίας ως επισήμως απαλλαγμένης από τη φυματίωση των βοοειδών
[κοινοποιηθείσα υπό τον αριθμό Ε(2009) 7790]
(Κείμενο που παρουσιάζει ενδιαφέρον για τον ΕΟΧ)
(2009/761/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα Α κεφάλαιο Ι σημείο 4,
Εκτιμώντας τα ακόλουθα:
(1)
Στην οδηγία 64/432/ΕΟΚ προβλέπεται ότι κράτη μέλη ή τμήματα των κρατών μελών μπορούν, όσον αφορά τις αγέλες βοοειδών, να κηρυχθούν επισήμως ως απαλλαγμένα από τη φυματίωση των βοοειδών, αν πληρούνται ορισμένοι όροι που καθορίζονται στην εν λόγω οδηγία.
(2)
Οι κατάλογοι με τα κράτη μέλη και τις περιφέρειες κρατών μελών που κηρύχθηκαν επισήμως ως απαλλαγμένα από τη φυματίωση των βοοειδών περιλαμβάνονται στην απόφαση 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών, όσον αφορά τις αγέλες βοοειδών (2).
(3)
Το Ηνωμένο Βασίλειο υπέβαλε στην Επιτροπή έγγραφα με τα οποία αποδεικνύεται η τήρηση των σχετικών όρων που προβλέπονται στην οδηγία 64/432/ΕΟΚ όσον αφορά το σύνολο της επικράτειας της Σκωτίας ώστε να αναγνωριστεί ως περιφέρεια του Ηνωμένου Βασιλείου επισήμως απαλλαγμένη από τη φυματίωση των βοοειδών.
(4)
Ύστερα από αξιολόγηση των εγγράφων που υπέβαλε το Ηνωμένο Βασίλειο, το σύνολο της επικράτειας της Σκωτίας πρέπει να κηρυχθεί ως περιφέρεια του Ηνωμένου Βασιλείου επισήμως απαλλαγμένη από τη φυματίωση των βοοειδών.
(5)
Η απόφαση 2003/467/ΕΚ θα πρέπει, συνεπώς, να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2003/467/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 15 Οκτωβρίου 2009.

Labels: 0
18
6